ไฟแนนซ์ทูเดย์
โดย...ต้นหลิว
15 เม.ย. 2558

โดย...ต้นหลิว
..ใกล้ถึงช่วงเกษียณอายุราชการเต็มทีในเดือนต.ค.นี้ สำหรับปลัดคลัง รังสรรค์ ศรีวรศาสตร์ แต่ยังไม่เห็นตัวเต็งจ๋าจริงๆ เสียที มีแต่ชื่อแคนดิเดตที่น่าจะเป็นไปได้ ทั้งคนจาก สสค. และอธิบดีกรมทั้งหลาย แต่ก็ยังเป็นเพียงเสียงลือประปรายกันอยู่
..ส่วนรายนี้ สมชัย สัจจพงษ์ อธิบดีกรมศุลกากร และประธานบอร์ดสำนักงานสลากฯ ถูกลือหนักกว่าใครว่าอาจถูกเด้งจากเก้าอี้กรมศุลฯ แต่ไม่รู้ว่างานนี้จะเด้งลงหรือเด้งไปอยู่ที่สูงกว่านะ
..ไม่รู้ว่าเป็นแฟนตัวจริงของเชลซีมาก่อน หรือเพราะแบงก์ร่วมเป็นสปอนเซอร์ให้ ทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เลยวิเคราะห์เกมบอลของทีมสิงโตน้ำเงินครามได้เป็นฉากๆ ในงานมอบรางวัลตั๋วชมฟุตบอลให้ลูกค้าแบงก์ผู้โชคดี
..ลูกค้าหลายคนแอบบ่นให้ได้ยินว่า เห็นหลายแบงก์มีโปรโมชั่นช่วงสงกรานต์ กดเงินข้ามเขตฟรีที่ตู้เอทีเอ็มทุกจังหวัด แต่ไหงยังเสียกันอยู่คนละ 20 บาท งานนี้ต้องดูให้ดีๆ ถึงจะเห็นว่าช่วงสงกรานต์ที่ว่านี้แค่วันสงกรานต์เน็ตๆ แต่ช่วงพรี-สงกรานต์ที่คนเริ่มสตาร์ทแห่เดินทางทั่วประเทศ 10-12 เม.ย. ยังไม่นับนะจ๊ะ ใครกดตังค์ไปก่อนเสียใจด้วย
..ส่วนปัญหานี้เป็นข่าวคราวไล่บี้กันมาตั้งแต่ 2-3 ปีก่อน ก็ยังมีให้เห็นอยู่สำหรับการบังคับกลายๆ ให้ทำบัตรเอทีเอ็ม/เดบิตพ่วงประกัน โดยอ้างว่าบัตรธรรมดาไม่มีหมดแล้ว ไม่มีทางเลือกแบบประหยัดให้ลูกค้า ใครอยากได้ของถูกต้องไปหาตามสาขาคนน้อยๆ เรื่องนี้ถามแต่ละแบงก์ก็ปฏิเสธทุกครั้ง แต่ถ้าซาวด์เสียงในโลกโซเชียลยังเจอกันเป็นเรื่องปกติ จนไม่รู้จะมีการแก้ปัญหาให้หมดไปได้จริงๆ หรือไม่ นอกจากแค่โทรสายด่วน ธปท. 1213